Epistel os Jude

Epistel os Jude
Dei kafirs
1. Jude, sloug os Jesus, iom messiah, brater os Jacob, im kaltims, liubhtims in Elohîms, pater, ed gwuptims pro Jesus, iom messiah. 
2. Mercie, pace ed liubh sontu ep vos plen-ye !
3. Liubhti, kwehrnd cada diligence kay vos scribe de nies commun furkan, mi est zaruri scribe vos, kay vos exhorte ad jidale pro id fid oins transmiss ad i consecreits. 
4. Ya, certain wirs hant snohgen, toy prevst inscript in avance pro tod aunstehmen, kafirs, quoy changent do fawngtawng id kyareihsa os Elohîms ed negent noster saul mayster ed poti Jesus. 
5. Men to mehmeihskwo vos, qui woid quant : is Poti, salvus unte oin ker id folk ex id lando Misr, hat dind destrugen i kafirs. 
6. I messagers qui ne hant gwupt iro primatia bet qui hant ablikwt ir baytel, is gweupt i, bohnden pro aiw in temos, pro id judcement ios megil dien. 
7. Kam Sodom ed Gamorah ed ia nieber wastus, qua hurv sam-ye apter alyo krewos; lyehgent ka exempels, subeihnd id ogwnkyasen pro aiwo. 
8. Toy lakin kwehrnt id sam : sehgnend, stehrkent id krewos, rejecent id swamonium, blasphement ia klewsa. 
9. Michael, is messager-in-chef, quan is contestit iom diabel ed taurlownit po id nayv os Moses, ne dursit swehre blasphemator judcement, bet is sieyg : “Is Poti te respieusiet !”
10. Bet toy blasphement in quo ne woideer, ed se corrumpent in quoswo ghabent natural-ye, kam aunwerd biesti. 
11. Kludi ! Ya, gwahnt unte Cains itner; se addicent ad Balaams forleiten po uno mizdum ed nehce in Karouns contestation. 
12. Toy sont holms in vies agapes; comdapanend aun kruses, seswo paskent, aunaqua nebhs, dribht ab id wind, aunfruit osyern drus, dwis mohrt, exraudht,
13. gvaltic marvolns, skeumend med ir wi confusions, wagant asters gwupen pro id tenitemos in aiwo. 
14. Isschi Henoch, is septim pon Adam, buit inspiren de tens, saygend : “ Enos, IHVH-Adonay gwehmt con siena myriades consecreiten,
15. kay judce vasyens, kay accuse quant ses de vasya kafir wehrgs irs kafiria ed de vasya kieurdes saycta contra iom ab kafir faultics. 
16. Toy sont chidav, aggressive, leitent sekwent ir taunays ; ir stohm baht arrogant-ye, ed admirent semanghen tik ob interesse. 
Mehmte ia werds
17. Yuswo, liubhti, mehmte ia werds xiawngja swohrt ab i envoyeits nosters Poti Jesus, ios messiah. 
18. Hant vos sayct od ye waktfin, esient nayders ; leitsient sekwent ir kafir taunays.
19. Toy sont divisors, psychics ; ne habent annem. 
20. Bet yu, liubhti, constructe vos ep vies meg saker fid ; prehcte in id saker annem. 
21. Behrcte vos in id liubh os Elohîms, skehptend-ye id mercie nosters Poti, Jesus ios Messiah, pro id gwit in aiwo. 
22. Ed men rahimatte i keungers,
23. seizte i, salvte i ex id ogwn. Alterns de rahimatte in id kreusen, hatta hainend-ye id ghiton stohrct ab iro krewos. 
24. Nun, tei qui ghehdt behrge vos ud kwehlpe ed tulges vos face eys aunayib klewos, in exultation,
25. ei wahid Elohîms noster salvor, per Jesus iom messiah, nies Poti, klewos, schungjinia, stieure ed magh, pre id hol aiw ed nun, ed pro vasya aiwa. Amen.
Category:Bible